《韩蕲王西湖策蹇图》
清代·张晋

锦衣骢马严军容，蕲王早岁真英雄。大仪落尽金人胆，此是中兴第一功。

底事朝廷弃弓狗，百战还家袖两手。垂老空嗟髀肉生，终朝湖上骑驴走。

霜缣一幅谁经营，呼之欲出真如生。如何俯首不得意，我知王有填膺事。

君不见，中原蹂躏遍干戈，金人万骑屯牟驼。二帝蒙尘向北狩，犊车毡笠青城过。

忠简已亡武穆死，秦相张王乱天纪。惟王独赋归去来，伏枥谁知志千里。

眼前无复背嵬军，平头奴子三两人。丝缰缓控纵所往，躞蹀踏遍西湖春。

西湖风景堪游眺，蕲王竟向西湖老。画师意在落笔先，英气隐隐横眉颠。

转思雪窖心凄恻，当日江山余半壁。可怜用手据驴鞍，恨不将尸裹马革。

作者简介：山西阳城人，字隽三。诸生。工诗，长于七古。足迹半天下，后落拓以死。有《艳雪堂诗集》。